钦定古今图书集成/明伦汇编/闺媛典/第334卷 > 王凤儿
## 钦定古今图书集成/明伦汇编/闺媛典/第334卷 > 王凤儿

按《侍儿小名录补遗》：“贞元中，进士贾全虚者，黜于春
官。春深临御沟而坐，忽见一花流至，全虚以手接之，
香馥颇异，旁连数叶，上有诗一首，笔迹纤丽，言词幽
怨。诗曰：‘一入深宫里，无由得见春。题诗花叶上，寄与
接流人’。全虚得之，悲想其人，涕泗交坠，不能离沟上
街吏颇疑其事，白金吾奏其实。德宗亦为感动，令中”
人细询之，乃于翠筠宫奉恩院王才人养女凤儿者
得其由云：“初从母学《文选》《初学记》，及慕陈后主孔贵
嫔为诗。数日前临水折花，偶为宫思。今败露，死无所
逃。”德宗为之恻然，召全虚授金吾卫兵曹，以凤儿赐
之，车载其院资，皆赐全虚焉。〈按此与于祐卢渥事同但王凤儿与韩氏姓氏
年代不合故两存之〉